[pic] | EUROOPA ÜHENDUSTE KOMISJON |

Brüssel 9.2.2007

SEK(2007) 161

KOMISJONI TALITUSTE TÖÖDOKUMENT Saatedokument

Ettepanek: Direktiiv keskkonna kaitsmise kohta kriminaalõiguse kaudu MÕJUHINNANGU KOKKUVÕTE {KOM(2007) 51 lõplik} {SEK(2007) 160}

1. KÜSIMUSE ISELOOMUSTUS

Keskkonnakuritegevus kujutab endast suurt ohtu keskkonnale ja inimeste ning loomade tervisele Euroopa Liidus, isegi kui selle kuritegevuse täpset ulatust on raske määrata, kuna usaldusväärset statistikat ei ole.

Enamikul rikkumistest on piiriülene mõju ja paljud rikkumised on seotud organiseeritud kuritegelike struktuuridega.

Keskkonnakuritegevuse põhjusteks on konkreetses piirkonnas teenitav suur kasum, väike avastamisoht, rahvusvahelise kaubavahetuse laienemine ja paljude liikmesriikide ebaküllaldased sanktsioonid.

Keskkonnakuritegude vastaste sanktsioonide tüüp ja määrad on liikmesriikides üpris erinevad: mõned liikmesriigid ei kohalda kriminaalõigust, vaid kasutavad haldussanktsioone isegi tõsiste rikkumiste korral; mõnede sanktsioonide määrad on nii madalad, et neil ei ole mingit hoiatavat mõju. Need erinevused ilmnevad näiteks ohustatud liikidega kauplemise ja jäätmete ebaseadusliku veo puhul.

Sellised erinevused võimaldavad seaduserikkujatel oma tegevuses kergesti mööda hiilida rangemate eeskirjadega liikmesriikidest ja saada hiljem kasu kaupade ja inimeste vabast liikumisest ELis.

Vajadus võtta meetmeid ühenduse tasandil tuleneb sellest, et keskkonnakuritegude mõju on piiriülene ja et on vaja tagada ühenduse õigusaktide täielik rakendamine keskkonna kaitsmiseks kogu ühenduses. Vajadust võtta ühiseid meetmeid tunnistasid ka liikmesriigid, kui nad võtsid vastu nõukogu raamotsuse 2003/80/JSK keskkonna kaitsmise kohta kriminaalõiguse kaudu, mille aga Euroopa Kohus 2005. aasta septembris vale õigusliku aluse tõttu tühistas.

Euroopa Ühenduse asutamislepingu artiklis 174 on ühendusele pandud kohustus tagada oma keskkonnapoliitikaga keskkonna kaitstuse kõrge tase. Selle eesmärgi saavutamiseks on vaja käsitleda keskkonnakuritegevuse probleemi. See on Euroopa Liidu ees seisev tähtis ülesanne, kuna keskkonnakuritegevus kahjustab iga aasta tõsiselt inimeste ja loomade tervist ning õhu, mulla ja vee kvaliteeti.

Kuna keskkonnakuritegevuse probleemi lahendamiseks on ilmselt vaja kasutada erinevaid vahendeid, on järgnevas analüüsis uuritud, kuidas kasutada selleks kriminaalõigust, nimelt ühiste määratluste esitamisega rikkumiste ja nende puhul kohaldatavate sanktsioonide jaoks.

2. MENETLUSKÜSIMUSED JA KONSULTEERIMINE HUVITATUD ISIKUTEGA

Viimastel aastatel on keskkonnakuritegevuse küsimust käsitletud paljudes uurimustes ja ekspertide kohtumistel.

Teavet uurimuste ja konverentside kohta saab keskkonna peadirektoraadi keskkonnakuritegevuse veebilehelt: http://ec.europa.eu/environment/crime/index.htm

3. EESMÄRGID

Euroopa Ühenduse eesmärk on tagada keskkonna kaitstuse kõrge tase kogu ühenduses.

Selle eesmärgi saavutamiseks on vastu võetud palju õigusakte. Ühendus peab tagama, et neid õigusakte täielikult rakendataks, kohaldataks ja täidetaks.

Lisaks on vaja luua võrdsed tingimused ettevõtetele, kes täidavad keskkonnaalaseid seadusi, ning hoolitseda, et ühenduses ei oleks kohti, kus kurjategijad saaksid rahus tegutseda.

4. POLIITIKAVÕIMALUSED

Kaaluti mitut poliitikavõimalust nende eesmärkide saavutamiseks:

Võimalus 1: ühendus ei võta üldse meetmeid

Võimalus 2: koostöö tugevdamine liikmesriikide vahel vabatahtlike algatuste kaudu

Võimalus 3: liikmesriikide keskkonnaalaste seaduste piiratud ulatuses lähendamine üksteisele

Keskkonnakuritegevuse alase kriminaalõiguse täieliku ühtlustamise võimalus jäeti ilma edasise analüüsita kõrvale, kuna see läheks kaugemale, kui on tingimata vaja, ja ignoreeriks asjaolu, et riikide kriminaalõigust mõjutavad ikka veel tugevasti iga liikmesriigi kultuurilised väärtushinnangud, nii et rakendamisel on vaja teatavat paindlikkust.

5. VÕIMALUSTE MÕJU

Analüüsiti põhiliste võimaluste ja allvariantide mõju keskkonna kaitsmisele ning liikmesriikide, ettevõtete ja asutuste õigusalasele koostööle.

Võimalustel 1 ja 2 ei oleks positiivset mõju keskkonna kaitstuse tasemele ja need võimalused ei lahendaks praegusi raskusi võitluses keskkonnakuritegevusega, mille põhjuseks on suurelt jaolt erinevused liikmesriikide õigusaktides. Need ei põhjustaks riigiasutustele kulusid või olulisi kulusid, kuid need ei annaks ka mingeid olulisi eeliseid keskkonnakaitse nõudeid järgivatele ettevõtetele.

Võimalus 3 tagaks keskkonnaalaste õigusaktide parema rakendamise kogu ühenduses, seega keskkonna parema kaitse ja ettevõtete parema kaitsmise nende konkurentide eest, kes ei täida keskkonnakaitse eeskirju. Võimalus 3 parandaks tugevasti liikmesriikide õigusalast koostööd. Selle võimaluse eelised riigiasutuste jaoks hõlmavad kriminaalmenetluste arvu ja keskkonnareostuse puhastuskulude võimalikku vähenemist, kuna kriminaalsanktsioonidel on suurem hoiatav mõju.

6. EELISTATUD POLIITIKAVÕIMALUSED

Kasulikku mõju arvestades on eelistatud poliitikavõimaluseks piiratud ulatuses lähendada kriminaalõigust järgmiste elementide puhul:

- rikkumiste miinimumloetelu;

- füüsiliste ja juriidiliste isikute varalise vastutuse ulatuse ühtlustamine;

- raskendavatel asjaoludel toimepandud õigusrikkumiste eest kohaldatavate karistuste ühtlustamine füüsiliste ja juriidiliste isikute puhul.